S-75/2007

Mál þetta, sem dómtekið var þann 21. maí sl., er höfðað hér fyrir Héraðsdómi Norðurlands eystra með ákærum lögreglustjórans á Akureyri, útgefnum 23. mars 2007 og 7. maí 2007 á hendur X og Z;

Þeirri fyrri á hendur báðum ákærðu:

„fyrir fíkniefnalagabrot, með því að hafa föstudagskvöldið 23. febrúar 2007, verið með saman í vörslum sínum 698,52 grömm af hassi í bifreiðinni NI-359, en lögreglan fann efnin í bifreiðinni, eftir að hún hafði verið stöðvuð við býlið Krossastaði í Hörgárbyggð, en efnin höfðu þau flutt með sér frá Reykjavík.

Telst þetta varða 2. gr., sbr. 5. gr. og 6. gr. laga um ávana- og fíkniefni, nr. 65, 1974, sbr. lög nr. 13, 1985 og 68, 2001 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001, sbr. reglugerð nr. 838, 2002 og auglýsingu nr. 232, 2001.

Hinni síðari á hendur ákærðu Z fyrir þjófnað og fíkniefnalagabrot;

A.

,,Með því að hafa sunnudaginn 5. nóvember 2006, stolið 18.500- krónum úr afgreiðslukassa veitingastaðarins Subway í Hamraborg, Kópavogi.“

B.

,,Með því að hafa fimmtudaginn 4. janúar 2007 í fólksbifreiðinni PI-035 við Bergstaðastræti í Reykjavík, haft í vörslum sínum 4,51 gramm af amfetamíni, sem lögreglumaður fann við leit á ákærðu.

Teljast brot þessi varða við 244. gr. almennra hegningarlaga nr. 19, 1940 og 2. gr., sbr. 5. gr. laga um ávana- og fíkniefni, nr. 65, 1974, sbr. lög nr. 13, 1985 og 68, 2001 og 2. gr. sbr. 14. gr. reglugerðar um sölu og meðferð ávana og fíkniefna nr. 233, 2001, sbr. reglugerð nr. 838, 2002 og auglýsingu nr. 232, 2001.“

Þess er krafist að ákærðu verði dæmd til refsingar og til að sæta upptöku á 698,52 grömmum af hassi, sem lögreglan lagði hald á og tilgreint er í efnaskrá nr. 11.229, og ákærða Z til að sæta upptöku 4,51 grömmum af amfetamíni, sem lögreglan lagði hald á og tilgreint er í efnaskrá nr. 10.736, samkvæmt 6. mgr. 5. gr. laga nr. 65, 1974 og 2. mgr. 14. gr. reglugerðar nr. 233, 2001.

Í málinu gerir Stjarnan ehf., kt. 410949-0169, Suðurlandsbraut 46, Reykjavík, kröfu um að ákærða Z verði dæmd til greiðslu skaðabóta að fjárhæð kr. 10.600-, auk vaxta samkvæmt 8. gr. laga nr. 38, 2001, um vexti og verðtryggingu frá tjónsdegi 5. nóvember 2006, en síðan dráttarvaxta samkvæmt 1. mgr. 6. gr., sbr. 9. gr. sömu laga að liðnum mánuði frá birtingu kröfunnar til greiðsludags.

Verjandi ákærða, X, krefst aðallega sýknu af kröfum ákæruvaldsins og til vara vægustu refsingar sem lög leyfa. Þá krefst hann hæfilegra málsvarnarlauna sér til handa og að sakarkostnaður verði greiddur úr ríkissjóði.

Verjandi ákærðu, Z, krefst vægustu refsingar sem lög leyfa fyrir fíkniefnabrot þau sem ákærða hefur játað. Hann krefst aðallega sýknu af ákæru um þjófnað en til vara vægustu refsingar sem lög leyfa. Þá krefst hann sýknu af bótakröfunni. Að lokum krefst hann þess að sakarkostnaður verði greiddur úr ríkissjóði þ.m.t. hæfileg málsvarnarlaun sér til handa.

I.

Samkvæmt rannsóknargögnum eru tildrög máls þessa þau að aðfararnótt laugardagsins 24. febrúar 2007 voru lögreglumenn við umferðareftirlit staddir í kyrrstæðri bifreið á útskoti við hringveginn á móts við Vindheima í Hörgárbyggð. Veittu þeir þá athygli bifreiðinni NI-359, sem ekið var norður hringveginn. Gáfu þeir ökumanni merki um að stöðva bifreiðina vegna gruns um umferðarlagabrot. Ökumaður sinnti ekki merkjum lögreglunnar og ók áfram norður hringveginn. Lögreglumennirnir veittu bifreiðinni eftirför þar til bifreiðin var stöðvuð við bæinn Krossastaði u.þ.b. 4 km. norðar. Ökumaður reyndist vera ákærða Z en í aftursæti bifreiðarinnar sat ákærði X. Í farþegasæti bifreiðarinnar sat eigandi hennar. Lögreglan færði bifreiðina á bifreiðastæði við Þelamerkurskóla og framkvæmdu leit að fíkniefnum í bifreiðinni. Fundu þeir poka sem í voru 5 plöntu sem lögreglan áleit vera hass. Ákærði X sagðist í fyrstu ekkert hafa vitað um innihald pokans og kvaðst hafa tekið pokann fyrir félaga sinn norður. Ákærðu voru handtekin og flutt í fangaklefa. Teknar voru skýrslur af ákærðu og eiganda bifreiðarinnar.

Við yfirheyrslu lögreglu játaði ákærði X að hafa tekið að sér að flytja fíkniefni þau er í ákæru greinir frá Reykjavík til Akureyrar. Kvað hann þetta hafa verið lið í greiðslu skuldar við ónefndan mann en skuldin hafi verið tilkomin vegna kaupa sinna á fíkniefnum. Hann kvað meðákærðu ekkert hafa vitað um þetta. Ákærði X staðfesti skýrslur sínar fyrir dómi þann 24. febrúar 2007 þar á meðal framangreinda játningu.

Ákærða Z skýrði svo frá við yfirheyrslu lögreglu að hún hefði tekið að sér að flytja umrætt efni frá Reykjavík fyrir ónefndan mann og hefði meðákærði X ekki átt neina aðild að því og verið ókunnugt um efnið. Skýrslu sína staðfesti ákærða Z fyrir dómi þann 24. febrúar 2007.

II.

Ákærði, X, skýrir svo frá að hann ásamt meðákærðu hafi verið á leið heim frá Reykjavík þegar bifreið þeirra hafi verið stöðvuð af lögreglu. Kveður ákærði upphafleg afskipti lögreglu af þeim hafa verið vegna of hraðs aksturs. Segir ákærði að síðan hafi þau verið beðin um að færa bifreiðina að sundlauginni við Þelamörk þar sem komu fleiri lögreglumenn með fíkniefnaleitarhunda. Ákærði segir að er hann hafi áttað sig á hvað væri í gangi, hafi hann tekið á sig sökina til þess að hlífa meðákærðu, sem væri kærasta sín. Aðspurður um hvort hann hafi vitað af hassinu kveðst ákærði hafa verið nýlaus úr fangelsi og ekki ætlað sér þangað aftur.

Aðspurður um hvar hassið hefði verið geymt kveðst ákærði ekki vita það þar sem hann hafi ekki verið viðstaddur þegar það fannst. Aðspurður um þann farangur sem þau hafi haft meðferðis kveður ákærði þau hafa haft meðferðis poka og skipst á að halda á honum. Aðspurður um hvers vegna hann hefði breytt framburði sínum nú frá framburði sínum fyrir lögreglu kveðst ákærði hafa viljað hlífa kærustu sinni þar sem hún væri flogaveik og þyldi illa álag sem fylgdi hugsanlegu gæsluvarðhaldi og áframhaldandi skýrslutökum hjá lögreglu.

Ákærða, Z játar brot sitt samkvæmt þessari ákæru eins og brotinu er lyst í ákæru. Kveðst hún hafa verið að flytja hassið á milli Reykjavíkur og Akureyrar til að laga skuldastöðu sína. Kveðst ákærða ekki hafa viljað að X færi aftur inn í fangelsi og því hafi hún ákveðið að laga skuldastöðuna fyrir þau bæði upp á sitt einsdæmi og því hafi hann ekki vitað af hassinu. Aðspurð kveðst ákærða ekki vilja segja hver hafi látið hana hafa hassið. Kveðst hún hafa hitt mann við pizzastaðinn Devitos í Reykjavík sem hafi afhent henni fíkniefnin. Aðspurð um hvernig búið hafi verið um efnin til flutnings kveður ákærða að búið hafi verið um þau þannig að efnin hafi verið í laginu eins og ,,vídeospóla“. Kveðst ákærða síðan hafa vafið efnin inn í handklæði og sprautað ,,hundafælu“ á þau og sett ofan í poka með þessum litla farangri sem þau hafi verið með. Aðspurð um handtökuna kveður ákærða að hún hafi verið í fyrstu stöðvuð fyrir of hraðan akstur og í kjölfarið hafi verið gerð leit í bifreiðinni með aðstoð fíkniefnaleitarhunda.

Vitnið, A lögreglumaður skýrir svo frá að föstudagskvöldið 23. febrúar sl., hafi hann ásamt öðrum lögreglumanni haft afskipti af bifreið vegna hraðaksturs, sem ákærða hafi verið ökumaður. Í för með ákærðu hafi verið meðákærði X og önnur stúlka. Segir vitnið að vegna fyrri afskipta af fólkinu hafi verið kvaddir til fleiri lögreglumenn með fíkniefnaleitarhunda. Síðan hafi gerð var leit i bílnum við sundlaugina hjá Þelamörk. Fíkniefnaleitarhundar hafi síðan gefið merki um að eitthvað athugavert væri að finna í farangursrými bifreiðarinnar og áður en lögreglumennirnir aðhöfðust frekar hefðu þeir fengið staðfestingu frá ákærða X um að pokinn væri á hans vegum. Ofan í pokanum hafi efnin fundist, vafin í rennandi blaut handklæði sem vitnið taldi að væru ilmefni.

Vitnið B skýrir svo frá að hann hafi verið kvaddur á vettvang í Öxnadal með fíkniefnaleitarhunda. Hafi þá verið búið að færa bifreiðarnar á planið við sundlaugina hjá Þelamörk. Við leit í bifreiðinni hafi hundarnir sýnt þess merki að ekki væri allt með felldu og við nánari athugun hafi efnin fundist í poka í farangursrými bifreiðarinnar. Þegar leit hafi verið lokið hafi ákærðu verið færð í sitthvora lögreglubifreiðina og flutt á lögreglustöðina á Akureyri til skýrslutöku. Aðspurður um hvort ákærðu hefðu eitthvað tjáð sig um fundinn á efnunum kveður vitnið ákærða X hafa skýrt svo frá að pokinn væri á sínum vegum. Vitnið segir að á leiðinni á lögreglustöðina hafi ákærða Z sagt að þau hefðu fundið þennan poka í Kringlunni í Reykjavík. Aðspurður um hvernig hafi verið búið um efnin kveður vitnið þau hafa verið vafin inn í rök handklæði og greinilega hefði einhverjum ilmefnum verið sprautað yfir þau.

III.

Ákærða Z játar brot sitt samkvæmt síðari lið síðari ákærunnar eins og því er lýst í ákærunni

Varðandi fyrri lið síðari ákærunnar, þar sem ákærða er ákærð fyrir þjófnað á veitingastaðnum Subway í Hamraborg í Kópavogi, skýrir ákærða svo frá að hún hafi verið í mjög annarlegu ástandi. Í einhverri örvæntingu hafi hún síðan ,,allt í einu þurft að komast í burtu og þá ákveðið að taka peninginn“. Ákærða kveðst muna atburðarrásina lítið en þó kveðst hún muna hversu hárri upphæð henni er gefið að sök að hafa stolið og vísar hér fyrir dómi í skýrslutöku hjá lögreglunni í Kópavogi rétt eftir atburðinn. Aðspurð segist ákærða hafa stolið um kr. 7.000-.

Vitnið C, verslunarstjóri hjá Stjörnunni ehf. skýrir svo frá að hún hafi verið kvödd á vettvang að Subway í Hamraborg og beðin um að gera upp sjóðsvélina. Hafi hún þá komist að því að kr. 18.500,- vantaði í sjóðsvélina. Aðspurð um hvort önnur hugsanleg rýrnun hefði orðið yfir daginn kveður hún svo ekki vera. Aðspurð um upptökur í eftirlitsmyndavélum staðarins, segir vitnið að ákærða hafi verið í um tvo tíma inni á staðnum og svo staðið upp og farið að sjóðsvélinni þegar afgreiðslustúlkan fór á bakvið. Segir vitnið að á myndbandsupptökunni sjáist ákærða grípa með sér peninga úr sjóðsvélinni og hlaupa á brott. Aðspurð um það hvort hún hafi skoðað myndbandið yfir allan daginn kveðst vitnið hafa gert það og telur að rýrnun úr sjóðsvélinni af öðrum ástæðum sé ekki möguleg.

Vitnið D, lögreglumaður kveðst hafa fengið tilkynningu um þjófnað að Subway í greint sinn. Segir hann afskipti sín af ákærðu Z hafa átt sér stað á síðari stigum málsins þegar hún hafi verið færð upp á lögreglustöð í Kópavogi eftir að hafa verið handtekin í Borgartúni í Reykjavík. Vitnið kveðst hafa farið á Subway og rætt við afgreiðslustúlkuna. Vitnið kveðst svo hafa farið á lögreglustöðina til að ræða við ákærðu. Ákærða Z hafi sagt að áður en hún hafi verið handtekin hafi ,,Y“ gefið sér eitthvað um kr. 6.000- og hún síðan tekið leigubíl. Kveðst vitnið þá hafa reiknað hvaða upphæð ætti að standa eftir úr ráninu af Subway miða við þá upphæð sem fannst í vösum ákærðu og þess penings sem ,,Y“ átti að hafa gefið henni. Vitnið kveður ákærðu hafa neitað að hafa stolið kr. 25.000 úr sjóðsvélinni. Vitnið kveður ákærðu hafa verið með kr. 11.400- kr. á sér þegar hún var handtekin og að ,,Y“ hafi látið hana hafa um kr. 6.000-. Hún hafi síðan keypt sér sígarettur og símafrelsi áður en hún hafi verið handtekin ásamt því að greiða um kr. 1.500 fyrir leigubíl. Hafi ákærðu því verið afhentar um kr. 3.500 til baka af þeim peningum er fundust á henni og hafi hún játað að hafa stolið um kr. 7.900 eða eftirstöðvum af þeim peningum sem fundust á henni.

IV.

Svo sem að framan greinir játaði ákærði X vörslur fíkniefnisins við rannsókn málsins og staðfesti þann framburð fyrir dómi. Við þingfestingu málsins neitaði ákærði hins vegar sök og breytti þar með fyrri framburði sínum. Við aðalmeðferð málsins hélt ákærði sig við neitun sína og gaf þá skýringu á játningu sinni áður fyrir lögreglu og dómi að hann hefði verið að hlífa meðákærðu. Þykir skýring ákærða X á breyttum framburði sínum ótrúverðug og verður að skoðast í ljósi þess að ákærði er á reynslulausn. Er játning ákærða í fullu samræmi við gögn málsins þar á meðal framburð lögreglumanna er að málinu komu. Framburð meðákærðu um að hún hafi ein vitað um fíkniefnin ber að skoða í framangreindu ljósi og því að hún er unnusta ákærða X. Að öllu framangreindu heildstætt metnu þykir ekki varhugavert að telja brot ákærða X nægjanlega sannað eins og því er í ákæru lýst. Og varðar það við tilgreind lagaákvæði.

Eins og að framan er rakið viðurkennir ákærða Z brot sín samkvæmt fyrri ákærunni og síðari lið þeirrar síðari, þ.e. brot á fíkniefnalögum, eins og þeim er í ákærunum lýst. Er játning hennar á þessum brotum í samræmi við gögn málsins og teljast því nægjanlega sönnuð og varða þau við tilgreind lagaákvæði í ákærum.

Ákærða hefur einnig játað hér fyrir dóminum brot sitt samkvæmt fyrri lið síðari ákærunnar en telur fjárhæð sú er hún tók hafi verið lægri en tiltekið er í ákæru. Með vísan til framburðar vitnisins D, lögreglumanns, þykir mega miða við að ákærða hafi stolið kr. 7.900- Þykir brot ákærðu samkvæmt þessum ákærulið nægjanlega sannað svo breytt með játningu ákærðu. Varðar brotið við tilgreint lagaákvæði í ákæru.

V.

Samkvæmt vottorði sakaskrár ríkisins, hefur ákærði X, alloft frá árinu 2002 gerst brotlegur við lög og þar af fimm sinnum hlotið dóm fyrir brot gegn almennum hegningarlögum og sex sinnum brotið gegn löggjöf um ávana- og fíkniefni. Þann 23. maí 2007 var ákærði X dæmdur í tveggja mánaða fangelsi fyrir brot gegn 1. mgr. 218. gr. almennra hegningarlaga.

Brot það er ákærði er nú dæmdur fyrir framdi hann 23. febrúar 2007, þ.e. áður en dómurinn frá 23. maí 2007 gekk. Ber því að dæma ákærða hegningarauka við þann dóm eftir reglu 78. gr. almennra hegningarlaga og samkvæmt 77. gr. sömu laga.

Þann 12. janúar 2007 fékk ákærði X reynslulausn í 1 ár á eftirstöðum fangelsisvistar sem hann var dæmdur til að sæta 2. júní 2006 sem voru 105 dagar. Með broti sínu nú hefur ákærði rofið skilorð reynslulausnar sbr. 1. mgr. 65. gr. laga um fullnustu refsinga nr. 49, 2005. Ber nú einnig að taka þær eftirstöðvar refsingar með við ákvörðun refsingar nú. Að teknu tilliti til alls framangreinds þykir refsing ákærða Z hæfilega ákveðin fangelsi í 6 mánuði.

Samkvæmt vottorði sakaskrár ríkisins, fékk ákærða Z sekt ásamt því að vera svipt ökurétti í 2 mánuði 24. janúar 2003 fyrir brot gegn umferðarlögum. Í september 2004 hlaut hún sektardóm fyrir brot gegn lögum um ávana- og fíkniefni. Gekkst hún svo undir sátt til greiðslu sektar 31. ágúst 2006 fyrir brot gegn lögum um ávana- og fíkniefni. Þykir refsing hennar hæfilega ákveðin fangelsi í 45 daga, en rétt þykir að fullnustu refsingar verði frestað og að hún falla niður að 2 árum liðnum frá uppkvaðningu dómsins, haldi ákærða almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Í ákæru er tilgreind bótakröfu frá Stjörnunni ehf. á hendur ákærðu að upphæð kr. 10.600.- auk vaxta. Ákærða hefur mótmælt kröfunni sem of hárri. Er ósannað gegn neitun ákærðu að peningaupphæð sú, sem hún tók ófrjálsri hendi , hafi verið hærri en kr. 7.900-. Ber að dæma ákærðu til greiðslu þeirrar fjárhæðar ásamt vöxtum eins og greinir í dómsorði.

Með vísan til kröfugerðar ákæruvalds, gagna málsins og tilvitnaðra ákvæða eru upptæk gerð fíkniefni svo sem í dómsorði greinir.

Dæma ber ákærði X til að greiði málsvarnarlaun skipaðs verjanda síns G-kk-ef S-kk-ef hrl. Sem þykja hæfilega ákveðin, samtals á rannsóknar- og dómsstigi kr. 200.000.- og er virðisaukaskattur þar innifalinn. Af þeirri fjárhæð hefur verjandinn þegar fengið greiddar kr.82.680-.

Dæma ber ákærðu Z til að greiða málsvarnarlaun skipaðs verjanda síns, Ó-kk-ef R-kk-ef Ó-kk-ef hdl., sem þykja hæfilega ákveðin samtals á rannsóknar- og dómsstigi kr. 200.000.- og er virðisaukaskattur þar innifalinn. Af þeirri fjárhæð hefur verjandinn þegar fengið greiddar kr. 90.363-.

Annar sakarkostnaður hlaust ekki af málinu.

Dráttur á uppkvaðningu dóms þessa stafar af önnum dómarans.

Dóminn kveður upp F-kk-nf Ó-kk-nf, dómstjóri

D ó m s o r ð :

Ákærði, X, sæti fangelsi í 6 mánuði.

Ákærða, Z, sæti fangelsi í 45 daga, en fresta skal fullnustu refsingar og hún falla niður að 2 árum liðnum frá uppkvaðningu dómsins, haldi ákærða almennt skilorð 57. gr. almennra hegningarlaga nr. 19, 1940, sbr. 4. gr. laga nr. 22, 1955.

Ákærða, Z, greiði Stjörnunni ehf. kr. 7.900-, ásamt vöxtum samkvæmt 8. gr. laga nr. 38, 2001, frá 5. nóvember 2006 til 11. apríl 2007 en síðan dráttarvöxtum samkvæmt 1. mgr. 6. gr., sbr. 9. gr. sömu laga frá þeim degi til greiðsludags.

Ákærðu sæti upptöku á 698,52 grömmum af hassi samkvæmt efnaskrá lögreglu nr. 11.229.

Ákærða, Z, sæti upptöku á 4,51 grömmum af amfetamíni samkv. efnaskrá lögreglu nr. 10.736.

Ákærði, X, greiði málsvarnarlaun skipaðs verjanda síns, G-kk-ef S-kk-ef hrl. kr. 200.000- og er virðisaukaskattur þar innifalinn.

Ákærða, Z, greiði málsvarnarlaun skipaðs verjanda síns, Ó-kk-ef R-kk-ef Ó-kk-ef hdl., kr. 200.000- og er virðisaukaskattur þar innifalinn.